
Yn yr erthygl hon edrychir ar y cyfleoedd a’r heriau wrth integreiddio addysg ar gyfer datblygu cynaliadwyedd o fewn y sefyllfaoedd cyffredin a welir yn y blynyddoedd cynnar. Ystyrir beth yw cynaliadwyedd yn gyntaf ac yna rhoddir sylw arbennig i gynaliadwyedd o fewn addysg yng Nghymru a’r byd-eang. Trafodir sut mae Addysg ar gyfer Datblygu Cynaliadwy a Dinasyddiaeth Fyd-eang (ADCDF) yn cael ei gyflawni yn y Cyfnod Sylfaen a phaham mae’n bwysig yn y blynyddoedd cynnar. 

Beth yw cynaliadwyedd? 

[bookmark: _GoBack]I fod yn gynaliadwy mae’n bwysig i blant cael y siawns i ail-gylchu, edrych ar ôl yr amgylchedd ac lleihau gwastraff trwy addysg (National Quality Standards, 2013). Fodd bynnag, mae hefyd yn bwysig i blant wybod am eu dyfodol; beth mae nhw’n gwneud nawr a sut mae eu gweithredoedd yn cael effaith ar eu dyfodol (National Quality Standards, 2013). Mae’n fuddiol i blant i barchu’r amgylchedd a’r anifeiliaid sydd ynddo er mwyn iddynt ddysgu sut i ofalu am yr amgylchedd ar byd. Nodwyd gan National Quality Standards (2013) bod plant yn dysgu wrth yr athrawon, rhieni a phlant hŷn. Felly mae’n bwysig i'r athrawon ddysgu’r plant sut i ofalu am ein byd trwy’r addysg a ddarpeir i’r plant yn ystod eu blynyddoedd cynnar. Yn ogystal nodwyd gan Van Der Stuyf (2002) bod theori Vygotsky ar y person mwy gwybodus yn helpu plant i ddysgu wrth berson sydd yn gwybod llawer fwy na nhw. Fodd bynnag, hefyd dywed Van Der Stuyf (2002) fod rhaid i'r athro cael hyfforddiant ar sut i ddysgu cynaliadwyedd i blant i sicrhau fod y plant yn cael eu dysgu yn iawn oherwydd efallai na fydd y sgaffaldiau ar gyfer dysgu yn gweithio i'r potensial llawn os nad yw'r athro wedi'i hyfforddi'n gywir. 


Addysg ar gyfer Datblygu Cynaliadwy (ADC)

Mae Addysg ar gyfer Datblygu Cynaliadwy yn cael ei datblygu trwyddo byd. 
Mae’r Federal Office for Spatial Development (No date) yn nodi fod ADC wedi dod o’r adroddiad Brundtland yn 1987; roedd yr adroddiad hwn yn nodi bod angen datblygiad unedig a'r amgylchedd sydd bellach yn cael ei alw’n ddatblygiad cynaliadwyedd i greu amgylchedd a dyfodol cynaliadwy i’r genhedlaeth nesaf. 
Awgrymwyd Venkataraman (2009) fod y Cenhedloedd Unedig wedi datgan bod ADC yn hafodnol i'r dyfodol. Mae addysg ar gyfer datblygu cynaliadwy yn gweithio tuag at bedwar piler o ddatblygiad cynaliadwy, sef y cymdeithas, yr amgylchedd, yr economi a’r diwylliant. Mae’r gymdeithas ar amgylchedd ymhle mae’r plentyn yn byw yn hanfodol i ddysgu ADC i'r plentyn oherwydd os caiff y plentyn y cyfle i archwilio'r amgylchoedd bydd y plentyn yn dysgu sut i ddatblygu cynaliadwyedd. 
Fodd bynnag, mae Venkataraman (2009) hefyd yn nodi yn 2002 fod cynrychiolwyr y cyfryngau wedi adrodd yn ôl o’r Cenhedloedd Unedig fod Addysg ar gyfer Datblygu Cynaliadwy yn anodd iawn i’w ddeall ac ni all pobl gyfathrebu ar faterion a’r heriau sy’n ymwneud â ddatblygiad cynaliadwyedd. 

Ymhellach awgryma Tinney a Merriman (no date) fod Confensiwn y Cenhedloedd Unedig ar Hawliau'r Plentyn (CCUHP) erthygl 29 yn dweud y dylai addysg annog plant i ddangos parch at eraill, yr amgylchedd a chrefyddau sy’n wahanol i un eu hunain. Fodd bynnag, yn ôl Engdahl ac Rabušicová (2010) mae gan blant y gallu i amgyffred â chynaliadwyedd er gwaethaf yr hyn y mae rhieni a rhai bobl broffessiynol yn dweud sef bod plant yn rhy ifanc i ddeall beth yw cynaliadwyedd. Yn ôl Engdahl ac Rabušicová (2010) mae plant ifainc yn deall cynaliadwyedd ond yn dysgu sut i defnyddio cynaliadwyedd yn yr ysgol; er enghraifft sut i edrych ar ôl yr amgylchedd, parchu pobl eraill a’r gymuned a sut i barchu eu hunain. 

Deddf Llesiant Cenedlaethau'r Dyfodol Cymru 2015

Mae Llywodraeth Cymru (2016) yn pwysleisio yr angen i wneud Cymru yn well lle i fyw yn y dyfodol. Mae’r Ddeddf Llesiant Cenedlaethau'r Dyfodol Cymru 2015 yn rhoi'r uchelgais a’r caniatâd i’n ni wella ein lles cymdeithasol, diwylliannol ac amgylcheddol. Mae gan Gymru lawer o fannau i wella; er enghraifft – 
· newid yn yr hinsawdd 
	tlodi
	rhai pobl ag iechyd a swyddi gwael
Mae angen i bobl yng Nghymru weithio gyda’i gilydd i wneud Cymru yn gynaliadwy ac i wella ar y tri phwynt uchod. Mae bod yn gynaliadwy yn golygu osgoi gor-ddefnyddio pethau sydd angen i ni fyw ac i wneud yn siŵr y bydd digon ar ôl i'r genedlaeth nesaf.
Mae Llywodraeth Cymru wedi penodi Comisiynydd Cynyrchiadau Dyfodol Cymru er mwyn sicrhau bod cyrff cyhoeddus yn gweithio gyda’i gilydd i wneud Cymru yn gynaliadwy a gwell lle i fyw yn y dyfodol (Llywodraeth Cymru, 2016).

Beth yw Addysg ar gyfer Datblygu Cynaliadwy a Dinasyddiaeth Fyd-eang (ADCDF)?

O safbwynt Yr Adran Plant, Addysg, Dysgu Gydol Oes a Sgiliau (2008a) mae Addysg ar gyfer Datblygu Cynaliadwy a Dinasyddiaeth Fyd-eang (ADCDF) yn cael eu gweld fel rhan holl bwysig o addysg sy’n paratoi plant i fyw yng Nghymru yn y dyfodol. Yn ôl Tinney (2010) mae Cymru wedi sylweddoli bod ADC a DF yn  gysylltiedig ac wedi dod â’r ddau at ei gilydd i greu Addysg ar gyfer Datblygu Cynaliadwy a Dinasyddiaeth Fyd-eang. Awgrymwyd gan Sterling a Huckle (2014) fod cynaliadwyedd yn meddwl amrywiaeth o faterion; nid yn unig yr amgylchedd lle yr ydym yn byw ynddo, ond hefyd faterion yn y gymuned, ei phobl a materion fyd-eang. Ac felly mae ADCDF yn edrych ar y materion hyn yn gyffredinol i gyflwyno addysg gynaliadwy i blant (Yr Adran Plant, Addysg, Dysgu Gydol Oes a Sgiliau, 2008a).

Mae’r Adran Plant, Addysg, Dysgu Gydol Oes a Sgiliau (2008a) hefyd yn nodi bod yr ADCDF yn ymestyn addysg i blant ysgol i ehangu eu dealltwriaeth, sgiliau meddwl ac  helpu plant i ddatblygu trwy’r amgylchedd. Yn yr ysgol mae athrawon yn rhoi’r cyfle i blant ddysgu am ADCDF er mwyn ehangu eu dealltwriaeth ac i ddysgu am bwyntiau pwysig yr ADCDF. 

Yn ôl Yr Adran Plant, Addysg, Dysgu Gydol Oes a Sgiliau (2008b) cyhoeddwyd dogfen ar gyfer ysgolion yn sgil y sylwadau a dderbyniwyd oddi wrth Estyn ac athrawon, sef bod y naw cysyniad o ADCDF yn rhy gymhleth i ychwanegu i'r addysg. Felly mae nawr saith thema cydgyfeirio yn hytrach na’r naw thema. Gallai’r themâu integreiddio o fewn y Cyfnod Sylfaen.  
Y saith thema yw - 
	dewisiadau a phenderfyniadau
· defnydd a gwastraff
	iechyd
	hunaniaeth a diwylliant
	newid yn yr hinsawdd 
	cyfoeth a thlodi
	yr amgylchedd naturiol
                                        (Yr Adran Plant, Addysg, Dysgu Gydol Oes a Sgiliau, 2008b)

Pam mae Addysg ar gyfer Datblygu Cynaliadwy a Dinasyddiaeth Fyd-eang (ADCDF) yn bwysig yn y blynyddoedd cynnar? 

[image: http://eartheasy.com/grow_child_gardening.jpg]

(Source: Earth Easy, 2014)

Wrth edrych ar y llun hwn mae’n dangos plentyn yn yr ardd yn casglu llysiau. Mae’r plentyn yn edrych yn hapus a naturiol yn ei amgylchedd.  Awgrymwyd gan Miller (2007) bod plant yn dysgu sut mae cyfathrebu eu gwybodaeth am y byd i eraill wrth fod y tu allan yn yr ardd. Mae’r plant yn magu hyder, sgiliau emosiynol, sgiliau mathemateg a gwyddoniaeth ac mae’r pedwar sgil hyn yn annog y plant i fod yn fwy llwyddiannus a chael gwell ddealltwriaeth am y byd trwy eu profiadau dysgu eu hunain. Mae Hachey Butler (2009) yn awgrymu bod sgiliau phlant yn cynyddu yng nghanol byd natur oherwydd mae sut gymaint o bethau i’w dysgu ac i archwilio. Mae plant wrth eu boddau yn darganfod pethau newydd i ehangu eu dealltwriaeth am y byd. Yn ôl Davis (2005) mae plant bach yn deall am gynaliadwyedd o oedran ifanc. Mae’r plant yn dysgu sut i fod yn gynaliadwy trwy ddysgu oddi wrth oedolion fel y gwnaeth Van Der Stuyf (2002) nodi am theori Vygotsky am fodeli a dysgu o’r person mwy gwybodus. Wrth i'r plant gael y siawns i Addysg ar gyfer Datblygu Cynaliadwy a Dinasyddiaeth Fyd-eang (ADCDF) yn y dosbarth, neu y tu allan yn yr awyr agored, mae plant yn dysgu sut i barchu’r amgylchedd a phawb sydd ynddo a hynny trwy ddilyn esiamplau da athrawon neu weithwyr proffesiynol.  
Mae Samuelsson a Kaga (2008) yn awgrymu bod plant yn y blynyddoedd cynnar yn rhy ifanc i ddechrau meddwl a gwneud penderfyniadau ar gynaliadwyedd o fewn eu hamgylchedd a chymuned. Fodd bynnag, mae Davis (2008) yn anghytuno â Samuelsson a Kaga (2008) ac yn dweud bod y blynyddoedd cynnar y bwysig i ddysgu plant bach oherwydd dyna pryd y dylid dylanwadu ar addysg y plant er lles cynaliadwedd o achos maent yn cymeryd popeth i mewn ac yn dysgu trwy fodeli arferion da. Mae dysgu trwy brofiadau cyntaf yn gosod sylfaen da i blant ddysgu ohonynt. Mae Kolb (2014) yn dweud fod theori Piaget ar ddysgu o brofiadau cyntaf yn rhoi sail i blant ddysgu ac ymestyn eu profiadau trwy archwilio cyfleoedd newydd a defnyddio ac ehangu’r profiadau cyntaf. Mae Davis (2005) yn awgrymu fod Hart (1997 a nodwyd yn Davis, 2005:8) yn awgrymu bod plant ifainc sydd a’r gallu i gymryd rhan efo penderfyniadau yn ymwneud â’u haddysg yn helpu i adeiladu eu llythrennedd gwleidyddol. Gan ddefnyddio ‘Hart’s ladder of children’s participation’ mae gan blant y gallu i gyfathrebu eu penderfyniadau â'u rhannu â’r oedolion i greu amgylchedd ble mae llais a hawliau’r plentyn yn cael eu clywed.

Addysg ar gyfer Datblygu Cynaliadwy a Dinasyddiaeth Fydeang (ADCDF) yn y Cyfnod Sylfaen 

Awgrymwyd gan Prowle et al. (2015) bod addysg y Cyfnod Sylfaen yn edrych ar y plentyn fel plentyn cyfannol. Mae’r plentyn yn dysgu trwy chwarae sut i ehangu ei wybodaeth a’i ddealltwriaeth o’r byd; mae’r Cyfnod Sylfaen i blant rhwng tair a saith mlwydd oed. Rhydd y Cyfnod Sylfaen bwyslais ar sicrhau bod profiadau dysgu y plant yn ystyrlon a bod angen gwrando ar ofynion y plentyn ac edrych ar ei ddiddordebau trwy’r saith maes dysgu. Mae’r Cyfnod Sylfaen yn rhoi pwyslais ar hyfforddi athrawon a phobl broffesiynol i weithio gyda’r plant i arwain a diogelu’r plant trwy gydol eu haddysg. 

Yn ôl Hammond a Gibbons (2005) mae theori Bruner ar sgaffaldio'r  dysgu yn gysylltiedig â’r Cyfnod Sylfaen oherwydd mae Bruner yn honni bod modeli ymddygiad da yn ehangu dealltwriaeth a gwybodaeth y plant trwy ddysgu wrth person mwy gwybodus. Mae Vygotsky (a nodwyd yn Hammond a Gibbons, 2005:11) hefyd yn cytuno bod modeli ymddygiad da yn helpu’r dysgwyr i gyflawni tasgiau na fyddant wedi gallu gwneud heb arsylwi ar ymddygiad da yr athro neu berson proffessiynol. Mae Llywodraeth Cymru (2016) wedi nodi bod adroddiad Donaldson, yn ôl yn 2015, yn pwysleisio bod addysg plant yn holl bwysig. Yn yr adroddiad mae’n sôn am blant yn cael y cyfle i fod yn ddysgwyr uchelgeisiol, galluog ac yn barod i ddysgu trwy’u profiadau a'u diddordebau.  Bydd yr addysg yn magu hyder y plant, yn arwain y plant i fod yn fwy iachus ac yn rhoi cyfleoedd i’r plant i fod yn aelodau gwerthfawr o’r gymdeithas. 

Nodwyd gan Tinney a Hirst (2018) bod prif bwyntiau y Cyfnod Sylfaen a phwyntiau yr ADCDF yn debyg iawn i’w gilydd. Mae’r ddau yn edrych ar y plentyn fel plentyn cyfan ac yn adeiladu ar wybodaeth flaenorol. Mae cysylltiadau cryfion rhwng y Cyfnod Sylfaen a’r ADCDF ynglŷn â gweld cartref, rheini a chymuned pob plentyn yn werthfawr i’w addysg yn yr ysgol. Nodwyd gan Vakil et al. (2003) fod yr Reggio Emilia Approach yn nodi bod gweithio mewn partneriaeth efo’r rhieni yn werthfawr i addysg a datblygiad y plentyn.  Mae Draper a Duffy (2010) hefyd yn nodi bod hyn yn arfer dda o gyfathrebu effeithiol rhwng athrawon a rhieni. Y rhiant yw addysgwr cyntaf y plentyn ac mae gan y rhiant wybodaeth a dealltwriaeth o'r plentyn sydd yn helpu’r athrawon i greu addysg a fydd yn ddefnyddiol i’r plentyn. 

Awgrymwyd gan yr Adran Plant, Addysg, Dysgu Gydol Oes a Sgiliau (2008b) bod ADCDF yn drawsgwricwlaidd ac yn gallu cael eu cyflwyno fel rhan o addysg yn y dosbarth. Dydy ADCDF ddim yn rhywbeth newydd neu ychwanegol y dylai athrawon ddysgu. Yn wir dylai gyd-fynd ag addysg yn y dosbarth ac ehangu ar yr addysg i greu dealltwriaeth o ADCDF i'r plant. Mae angen y pum maes cyffredin hyn i weithredu ADCDF yn ymarferol ar draws yr ysgol gyfan - 

	arweinyddiaeth ac ymrwymiad
	dysgu ac addysgu
	rheoli ysgol 
	partneriaeth a chymuned
	ymchwil a monitro                                
                                       (Yr Adran Plant, Addysg, Dysgu Gydol Oes a Sgiliau, 2008b)

Fodd bynnag, mae ESTYN (2014) yn awgrymu nad yw athrawon a phobl broffessiynol yn deall y cysyniadau o ADCDF i’w defnyddio trwy addysg. Dywedodd ESTYN (2014) fod angen mwy o hyfforddiant ar athrawon a hefyd y llywodraethwyr i weithredu ADCDF yn llwyddiannus fel rhan o addysg y plant a’i wneud yn rhan o ethos yr ysgol. Mae’r Welsh Government (no date) yn cytuno ag ESTYN (2014) ac wedi llunio strategaeth addysg ar gyfer athrawon a phobl broffessiynol i wella perfformiad yr addysg trwy hyfforddiant i gadarnhau gweithlu proffesiynol rhagorol i ddatblygu dealltwriaeth ac addysg ardderchog i’r plant a’r ysgol. 

Yn ôl Ringdahl (2012) mae llawer o ysgolion yng Ngymru ac ar draws y byd wedi ychwanegu Eco-Schools i’r addysg ac yn gweithio yn gyfochrog â’r Cyfnod Sylfaen. Mae fframwaith yr Eco-Schools wedi creu cwricwlwm gwerthfawr i addysg ar draws y byd i weithio tuag at ddatblygu cynaliadwyedd a helpu ysgolion i ddatblygu ffordd i fod yn ysgol gynaliadwy heb greu rhagor o waith. Dywedwyd gan Eco-Schools (no date) fod eu rhaglen yn gweithio tuag at gynaliadwyedd trwy addysg. Mae’r plant yn gyfrifol am gyflwyno’r rhaglen a phenodi cyngor eco i reoli’r rhaglen. Mae naw pwnc i gyflawni i gael y faner werdd. Mae’r faner werdd yn golygu bod yr ysgol wedi cwblhau y faner efydd ac arian a’i bod yn mynd ymlaen i'r faner werdd i wneud yr ysgol yn ysgol gynaliadwyedd. 
Y naw pwnc yw -
	Bioamrywiaeth
	Egni
	Sbwriel
	Gwastraff
	Trafnidiaeth
	Dŵr
	Tir yr ysgol
	Byw yn iach
	Dinasyddiaeth fyd-eang

Yn ôl Eco-Schools (no date) mae’n rhaid cyflawni’r naw pwnc hyn trwy weithgareddau yn yr ysgol sydd yn gysylliedig â’r naw pwnc. Gall pob pwnc gael ei integreiddio i mewn i’r Cyfnod Sylfaen ac mae’n addas i bob disgybl o bob oedran yn yr ysgol i’w ddeall. 

Mae Eco-Schools (no date) yn rhoi pwyslais ar gydweithiant rhwng athrawon, rhieni a’r gymdeithas er mwyn hyrwyddo cynaliadwyedd yn ethos yr ysgol. Mae hyn hefyd yn rhan o ethos y Cyfnod Sylfaen (Tinney a Hirst, 2018) ac Reggio Emilia Approach (Vakil et al., 2003). 

Sut mae cynaliadwyedd yn gweithio yn rhannau arall o’r byd? 

Yn ôl Llywodraeth Cymru (2017) mae’r British Councils (dim dyddiad, nodwyd yn Llywodraeth Cymru, 2017) yn cynnig cyllid a chefnogaeth trwy’r rhaglen ‘Connecting Classrooms’ i ysgolion yn y Deyrnas Unedig ac ysgolion rhyngwladol i weithredu eu haddysg eu hunain i wledydd eraill i wella eu hymwybyddiaeth o addysg cynaliadwyedd ar draws y byd. 

Yn y Cyfnod Sylfaen yng Nghymru mae plant yn mynd i’r ysgol o dair oed (Prowle et al., 2015). Fodd bynag mae Sharp et al. (1994) yn nodi bod gwahaniaeth sylweddol yn oedran plant sydd yn dechrau ysgol yn yr Unol Daleithiau o’i gymharu â rhannau eraill o’r byd. Mae hefyd yn nodi fod rhai plant sydd wedi cael eu geni yn yr haf yn dechrau’r ysgol yn rhy gynnar am eu hoedran o’i gymharu â phlant sydd yn cael penblwyddi yn y gaeaf.  

Yn y Ffindir mae plant yn mynd i’r ysgol yn saith mlwydd oed ac yn mynd i’r feithrinfa cyn hynny (Härkönen, no date). Nodwyd gan Gamerman (2008) bod plant yn y Ffindir yn dysgu trwy’r amgylchedd. Mae’r plant yn dysgu sut i edrych ar ôl yr amgylchedd a’r anifeiliaid sydd ynddo trwy ‘Forest Schools’. O safbwynt Knight (2011) mae’r ‘Forest Schools’ yn rhoi'r cyfle i’r plant archwilio eu hamgylchedd trwy weithgareddau y tu allan yn yr awyr agored. Mae’r plant a’r athrawon y tu allan trwy’r dydd ac yn dysgu sgiliau bywyd trwy ddatrys problemau, dysgu o brofiadau cyntaf a dangos parch tuag at yr amgylchedd a'u hunain. Mae ethos y ‘Forest Schools’ yn debyg iawn i’r pwyntiau a nodwyd yn yr ADCDF oherwydd yn y ‘Forest Schools’ mae’r athrawon yn cael eu gweld yn modeli o agwedd dda tuag at yr amgylchedd a phobl o fewn yr amgylchedd yn ethos y ‘Forest school’. Nid ydynt yn amharu ar weithgareddau’r plant ond maent yno i helpu pe bai eu hangen. Mae Hammond a Gibbons (2005) yn dweud bod theori Bruner ar sgaffoldio yn rhoi pwyslais ar yr athrawon i fod yna a rhoi help llaw i’r plant pe bai eu hangen fel ‘facilitator to the learning’ yn hytrach na bod yn rhan o’r gweithgaredd. Mae’r plant yn dysgu llawer mwy trwy wneud hyn oherwydd mae plant yn dysgu trwy brofiadau neu brofiadau cyntaf eu hunain. Mae Kolb (2014) yn nodi bod Piaget yn dweud bod dysgu trwy brofiadau cyntaf yn hanfodol i addysg y plentyn. 
Nodwyd gan Tinney a Hirst (2018) bod y Cyfnod Sylfaen yn rhoi pwyslais ar ddysgu yn yr awyr agored; wrth ddysgu plant sut i barchu ac edrych ar ôl ein hamgylchedd fel y gwna’r ‘Forest Schools’ (Knight, ed, 2011). 

A nodwyd gan Davis (2005) fod addysg cyn yr ysgol yn Awstralia yn pwysleisio bod y plant yn cael addysg trwy fod yn gynaliadwy. Mae’r ganolfan yn canolbwyntio ar y plentyn yn gyfannol a hefyd yn rhoi pwyslais ar addysg y plentyn i’r dyfodol. Trwy ddangos parch tuag at y plentyn a gwrando ar hawliau a llais y plentyn.  Mae’r plant yn defnyddio defnyddiau y maent yn darganfod yn y ganolfan yn ogystal â defnyddiau maen yn darganfod y tu allan i'r ganolfan. 

Fodd bynnag mae Loukola (2002) yn pwysleisio nad oes digon o gyllid er mwyn i ysgolion roi pwyslais arbennig fel hyn ar gynaliadwyedd; oherwydd mae adnoddau i fod yn gynaliadwy yn ddrud iawn ym marn Loukola. Mae’r National Quality Standards (2013) yn anghytuno â Loukola (2002) ac yn pwysleisio yn eu llythyr newyddion fod plant yn cael y cyfle i chwarae gyda phethau naturiol sydd ddim yn gostus i’r ganolfan yn ogystal â’r hyn y gallai’r plant ddarganfod yn eu hamgylchedd. 

I grynhoi

Dywedodd National Quality Standards (2013) mae’n bwysig i blant gael y cyfle i fod yn gynaliadwy trwy’r addysg a gynigir yn y dosbarth ac y tu allan i’r dosbarth. Rhoddir y cyfle i’r plant wneud hyn yn yr ysgol trwy’r rhaglen Eco-Schools (no date) yn gyfrochog â’r Cyfnod Sylfaen. Nodwyd yn adroddiad Donaldson (Llywodraeth Cymru, 2016) y dylai plant gael y cyfle i fod yn uchelgeisiol, galluog ac yn barod i ddysgu trwy’u profiadau a'u diddordebau. Bydd yr addysg yn magu hyder y plant, yn eu harwain i fod yn fwy iachus ac yn rhoi cyfleoedd iddynt i fod yn aelodau gwerthfawr o’r gymdeithas. Nodwyd gan ESTYN (2014) fod angen mwy o hyfforddiant ar athrawon a hefyd y llywodraethwyr i weithredu ADCDF yn llwyddiannus. Mae Welsh Government (no date) wedi llunio strategaeth addysg ar gyfer athrawon a phobl broffessiynol i wella perfformiad yr addysg trwy hyfforddiant. Mae’r ymchwil yn dangos fod Llywodraeth Cymru yn rhoi canllawiau er wmyn sicrhau bod addysg plant yng Nghymru yn fwy cynaliadwy. Gwelir hyn yn y Ddeddf Llesiant Cenedlaethau'r Dyfodol Cymru 2015 sydd yn rhoi'r uchelgais a’r caniatâd i ni wella ein lles cymdeithasol, diwylliannol ac amgylcheddol. 

Fel y trafodwyd uchod, nodwyd gan Tinney a Hirst (2018) bod prif bwyntiau y Cyfnod Sylfaen a phwyntiau yr ADCDF yn debyg iawn i’w gilydd. Awgrymwyd gan yr Adran Plant, Addysg, Dysgu Gydol Oes a Sgiliau (2008b) bod ADCDF yn drawsgwricwlaidd ac yn rhwydd i’w ymgorffori yn addysg y dosbarth. Nid yw ADCDF yn rhywbeth newydd y dylai athrawon ddysgu. Dylai gyd-fynd ag addysg yn y dosbarth ac ehangu ar yr addysg i greu dealltwriaeth o ADCDF i'r plant. Mae’r ymchwil bwysig hon yn dangos fod ADCDF yn gallu cael eu hintegreiddio i’r Cyfnod Sylfaen heb fwy o waith na chostau ychwanegol i’r system addysg a bod hyrwyddo cynaliadwyedd yn ffordd ardderchog o fuddsoddi yn addysg y plant.

